Hoe lyk Hollywood: Lief en leed lui nuwe dekade in | Maroela Media
Hoe lyk Hollywood: Lief en leed lui nuwe dekade in
Maroela Media bied jou ŉ opsomming van dié week se jongste internasionale vermaaknuus. Twee sterftes en ŉ verlowing het 2020 in Hollywood ingelui.
Whitney se dogter se ekskêrel dood
Bobbi Kristina Brown en Nick Gordon woon in 2012 die première-partytjie vir “The Houstons On Our Own” by die Tribeca Grand-hotel in New York by. (Foto: Donald Traill/Invision/AP, File)
Nick Gordon, ekskêrel van Bobbi Kristina Brown, dogter van die ontslape sang-ikoon Whitney Houston, is Woensdag op die ouderdom van 30 aan ŉ oordosis dwelms dood.
Gordon se broer, Jack, het dié nuus aan People bevestig. Gordon se prokureur, Joe S. Habachy, het ook op die dood van sy jarelange kliënt gereageer.
“Terwyl ek nie oor die spesifieke omstandighede van sy dood kan praat nie, kan ek wel sê dat dit werklik hartverskeurend is om eerstehands te sien hoe dwelms totale verwoesting in ŉ vriendekring gesaai het, almal van hulle geliefd en met groot potensiaal,” het Habachy gesê.
Volgens The Daily Mail het Gordon ŉ paar hartaanvalle gehad op Nuwejaarsdag en is hy na die Altamonte Springs-hospitaal in Florida gehaas, waar hy uiteindelik dood verklaar is.
Bobbi Kristina Brown is in 2015 bewusteloos in ŉ bad in die huis wat sy destyds met Gordon gedeel het gevind. Sy was bykans ses maande lank in ŉ koma voordat sy dood is.
Gordon is in November verlede jaar aanspreeklik gevind vir Brown se onregmatige dood. ŉ Regter het hom beveel om $36 miljoen aan Brown se boedel te betaal, maar Gordon het platsak gesterf.
Reeksskrywer se seun sterf op Oujaarsdag
Jenji Kohan by die finale première van die Netflix-reeks “Orange is the New Black” in New York. (Foto: Charles Sykes/Invision/AP, File)
Jenji Kohan, die skrywer en vervaardiger wat verantwoordelik is vir suksesvolle reekse soos Orange is the New Black en Weeds, se seun is op Oujaarsdag oorlede.
Charlie Noxon (20) was met ŉ skivakansie in Park City, Utah, saam met sy pa, die joernalis Christopher Noxon, en sy twee jonger sibbe toe hy in ŉ ski-ongeluk gesterf het.
“Ons harte is gebroke,” lui ŉ gesamentlike verklaring deur Kohan en Noxon. “Dit blyk die clichés oor oomblikke soos hierdie is waar; dat die lewe in ŉ breukdeel van ŉ sekonde vir altyd verander en dat ons vasgevang is in ŉ web van liefde en verlies.”
Charlie was ŉ student in filosofie, ekonomie en Chinees aan die Universiteit van Columbia.
‘That ‘70s Show’-akteur verloof
Wilmer Valderrama en Amanda Pacheco is verloof. (Foto: Instagram/Wilmer Valderrama)
Trouklokkies sal binnekort lui vir Wilmer Valderrama (39), die akteur bekend vir sy rol as Fez in die komediereeks That ‘70s Show.
Valderrama het op Nuwejaarsdag op een knie gegaan voor sy jarelange vriendin, die model Amanda Pacheco. Die paartjie het dié nuus op sosiale media bevestig met ŉ foto van Valderrama wat op ŉ rots in San Diego, Kalifornië, die jawoord vra.
Valderrama het voorheen met die aktrise Lindsay Lohan en die sangeres Demi Lovato uitgegaan. Hy en Lovato was ses jaar lank ŉ paartjie voordat hulle in 2016 uitmekaar is.
Bronne: People, ENews
Clive Bruce op herstelpad na noodoperasie